ཡོན་ཏན་འབྱུང་གནས་ལ་ཕྱག་འཚལ་ལོ།།སྤྱིར་སློབ་གསོ་ལ་རིགས་མང་དུ་མཆིས་མོད།འདིར་བྱིས་པའི་སློབ་གསོ་ཅུང་ཟད་ཅིག་གླེང་།བྱིས་པའི་སློབ་གསོ་ནི་བྱིས་པའི་བློ་རིག་འཕེལ་རྒྱས་ཇེ་ལེགས་སུ་གཏོང་བྱེད་ཀྱི་ཐབས་ལམ་ཞིག་ལ་ཟེར།དེའང་བྱིས་པ་མའི་མངལ་ན་གནས་པའི་དུས་ནས་བཟུང་ན་ཚོད་ལང་ཚོ་རྫོགས་པའི་བར་གྱི་བློ་སྟོབས་འཕེལ་བའི་ཐབས་ཤིག་ལ་ངོས་འཛིན་དགོས་པས།བྱིས་པ་མའི་མངལ་ན་ཡོད་པའི་དུས་སུ།ཕ་མ་རྣམས་ཀྱིས་རྒྱུན་སྤྱོད་སྐད་ཆ་ཁ་གསལ་གོ་བདེ་ངག་འཇམ་ལྷོད་ཆགས་སྤུས་དག་བཤད་ཅི་ཐུབ་བྱེད་རྒྱུ་དང་།བྱམས་བརྩེ་ཞི་བདེ་དང་འབྲེལ་བའི་གསུང་བཤད་སྤུས་དགའཇམ་སྙན་ཡིད་འོང་གི་རོལ་དབྱངས་སྙན་མོ་དག་ཨ་མས་རྒྱུན་དུ་མྱོང་རོལ་བྱེད་རྒྱུ་དང་།བཟའ་བཏུང་སྤྱོད་ལམ་སོགས་བྱིས་པའི་ལུས་སེམས་ལ་གནོད་པའི་རིགས་སྤོང་རྒྱུ་སོགས་ནི།བྱིས་པ་མངལ་གནས་སྐབས་ཀྱི་བྱིས་པའི་སློབ་གསོ་རེད་ཅེས་བརྗོད་ན་ཅིས་མི་ཆོགདེས་ན་འདི་ནི་ཕ་མ་རྣམས་ཀྱིས་སེམས་ལ་ངེས་དགོས་པའི་མན་ངག་ཅིག་རེད།དེ་ལྟར་བྱིས་པ་མངལ་གནས་སྐབས་ཕ་མ་རྣམས་ཀྱིས་ལག་ལེན་ཚད་ལྡན་བྱེད་ཐུབ་ཚེ།བྱིས་པ་བཙས་ཟིན་པའི་རྗེས་སུ་ཡུན་མི་རིང་བར་སྐད་ཆ་སྨྲ་ཤེས་ཤིང་དོན་གོ་བར་ཕན་ནུས་ཡོད།བྱིས་པ་རྣམས་ལ་ཆུང་དུས་ནས་ཞེ་སྡང་དང་གདུག་རྩུབ་ཀྱི་ངན་སྤྱོད་ལོབས་སུ་མི་འཇུག་པར་ཞི་བདེ་བྱམས་བརྩེའི་ངང་ནས་རྩེད་མོ་རྩེ་བ་སོགས་བྱེད་དུ་བཅུགས་ཚེ།རང་ཤུགས་ཀྱིས་བྱིས་པ་རྣམས་ཡ་རབས་གཤིས་འཇམ་དུ་འགྱུར་བའི་དགོས་པ་ཡོད།གོ་ཐོས་སུ་ཕྱི་རྒྱལ་གྱི་བྱིས་པའི་གསོ་སྐྱོང་ཁང་དུ་བྱིས་པ་ལོ་ལྔ་དྲུག་བདུན་བརྒྱད་བར་མང་པོ་ཞིག་ལྷན་དུ་བཞག་འདུག་ཟེར།ཤར་ཕྱོགས་ཀྱི་མི་ཞིག་གིས་བྱིས་པའི་གཉོར་སྐྱོང་བྱེད་མཁན་ལ་འདི་འདྲའི་བྱིས་པ་མང་པོ་ཞིག་མཉམ་དུ་བཞག་ཚེ་འཛིང་རྩོད་རྡུང་རེས་བྱས་ཏེ་བྱིས་པ་རྣམས་གཅིག་གིས་གཅིག་མི་སྣད་དམ།ཞེས་དྲིས་ཚེ།བྱིས་པའི་གཉོར་སྐྱོང་མཁན་གྱིས།འོ་བྱིས་པ་འདི་དག་གིས་འཛིང་རྩོད་ཤེས་ནི་མ་རེད།ཅིའི་ཕྱིར་ཞེ་ན།སྐྱེས་པ་ནས་བཟུང་བྱིས་པ་འདི་དག་གི་མཐོང་ས་ནས་སུས་ཀྱང་རྒྱག་རེས་འཛིང་རྩོད་བྱེད་མི་ཆོག་པས་བྱིས་པ་རྣམས་ཀྱིས་དེ་མཐོང་མ་མྱོང་བ་དང་།བྱིས་པའི་མཐོང་སར་བརྙན་འཕྲིན་སོགས་ཀྱང་ཞི་འཇམ་ལྷོད་ཆགས་བྱམས་བརྩེ་ཡ་རབས་དང་འབྲེལ་བའི་རྩེད་མོ་སོགས་བཤམས་པ་ལས།མ་རབས་གཡོ་སྒྱུ་རྒྱག་རེས་འཛིང་རྩོད་སོགས་རྩ་བ་ནས་སྟོན་གི་མེད་པས།བྱིས་པ་འདི་དག་གིས་རྒྱག་རེས་འཛིང་རྩོད་ཤེས་པ་མ་རེད།ཅེས་ལན་བཏབ་ཚུལ་གྱི་ལོ་རྒྱུས་འདི་ལས་ཀྱང་དོན་ཆེན་པོ་ཞིག་རྟོགས་རྒྱུ་འདུག་སྙམ།ང་ཚོ་བོད་ཀྱི་སྲོལ་རྒྱུན་ལ།བྱིས་པ་ཞིག་སྣ་རྡོ་ཕོག་སྟེ་ངུ་ཁ་མ་ལོན་ཚེ།ཕ་མ་དང་ཕུ་བོ་ཨ་ཇེ་སོགས་ཀྱིས་བྱིས་པ་ལོ་ལོ་ཁྱོད་མ་ངུ་དང་ངས་ཁྱོད་ལ་གནོད་སྐྱེལ་བའི་རྡོ་ལོག་འདི་གཅར་རྡུང་ཅིག་བྱེད་ཟེར་ནས།རྡོ་ལ་ཕུ་ཐུང་གིས་བཀྲབ་པ་དང་རྡོག་ཐོ་བསྣུན་པ།དེ་བཞིན་བྱིས་པ་ས་ལ་འདྲེད་ཚེ་ས་ཐོག་ལ་རྐང་རྡིག་བྱེད་པ་ལྟ་བུས་མཚོན་ཆུང་དུས་ནས་དགྲ་མིན་དགྲར་འཛིན་གྱི་ཞེ་སྡང་དང་འབྲེལ་བའི་ངན་སྤྱོད་སྣ་མང་ཞིག་དངོས་སམ་བརྒྱུད་ནས་སློབ་ཏུ་འཇུག་གིན་ཡོད།དེ་བས་བྱིས་པ་ས་ལ་འདྲེད་ཅིང་སྣ་རྡོ་ཕོག་ཀྱང་བྱིས་པ་ལ་འཇམ་པོ་དྲང་མོ་རྒྱུ་མཚན་གྱི་ལམ་ནས་སློབ་གསོ་སྤེལ་བ་ནི་ཆེས་ཤིན་ཏུ་ཡང་གལ་ཆེའོ།།དེའང་བྱིས་པས་ནོར་འཁྲུལ་གང་ཞིག་བཟོས་ཚེ།ཕ་མ་དང་ཕུ་བོ་སོགས་ཀྱིས།གཅེས་ཕྲུག་ལོ་ལོ།མ་ངུ།ས་རྡོ་འདི་དག་གིས་སེམས་ཤེས་ནི་མ་རེད།ད་ཕན་ཁྱོད་ཀྱིས་གཟབ་གཟབ་གྱིས་དང་ཁྱོད་ལ་འདི་འདྲ་ཡོང་ནི་མ་རེད།ཁྱོད་ཀྱིས་ལྟོས་དང་གཟབ་གཟབ་མ་བྱས་ན་འདི་འདྲ་ཞིག་རེད་ང་ཡང་འདྲེད་འགྲོ་གི་འདུག་ཟེར་ནས་རང་ཡང་བྱིས་པའི་མདུན་སར་འདྲེད་པའི་བཟོ་ལྟ་བྱེད་པ་དང་།འོ་གཟབ་གཟབ་བྱས་ན་སྐྱོན་མི་འདུག་ལྟོས་དང་ཟེར་ནས་ཡར་ལང་སྟེ་དགའ་དགའ་སྤྲོ་སྤྲོ་བྱས་ནས་བྲོ་འཁྲབ་པ་དང་ཡར་རྒྱུག་མར་རྒྱུག་བྱེད་ཞོར་གད་མོ་དགོད་པ་སོགས་བྱས་ན།བྱིས་པའི་ངུ་ངག་ཀྱང་ཆད་འགྲོ་ཞིང་བྱིས་པ་ལའང་ནམ་རྒྱུན་གཟབ་གཟབ་བྱེད་དགོས་པའི་འདུ་ཤེས་སྐྱེས་ཏེ།དྲན་ཤེས་བག་ཡོད་ཀྱི་སློབ་གསོ་ཞིག་ཀྱང་ཐེབས་ཐུབ་པ་རེད།